Diari Oficial de la Generalitat Valenciana


Sumari del DOGV 9998, del 03-12-2024 (2024/12470)

RESOLUCIÓ de 19 de juliol de 2024, de la Direcció General d'Urbanisme, Paisatge i Avaluació Ambiental, per la qual es formula l'informe d'impacte ambiental del Projecte per a la perforació d'obra subterrània per a captació d'aigua, polígon 13, parcel·la 53, partida del Pla del terme municipal de la Pobla Llarga. Expedient: (3468004) 95/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9998

Data del DOGV
:   03-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12516

CVE
:   OMJJ-X-4951-30789

Data del document
:   19-07-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Pobla Llarga, la
    * impacte ambiental

«Informe d'impacte  ambiental

Expedient: (3468004) 95/2024/AIA.

Títol: Projecte per a la perforació d'obra subterrània per a captació d'aigua.

Titular: Juan Carlos Picot Sancho i Clara Garrido García.

Òrgan substantiu: Servici Territorial d'Indústria, Energia i Mines de València.

Localització: polígon 13, parcel·la 53, partida del Pla del terme municipal de la Pobla Llarga (València).

Tramitació administrativa

Mitjançant escrit firmat en data 25 de març de 2024 pel cap del Servici Territorial d'Indústria, Energia i Mines de València (referència expedient ASOSUB/2024/19/46), es va traslladar a este òrgan ambiental l'expedient, a fi de ser sotmés al procediment d'avaluació ambiental simplificada, de conformitat amb la Llei 21/2013, de 9 de desembre (LEA), i amb el Reial decret 445/2023, de 13 de juny. Entre la documentació aportada es troba:

– Projecte d'obra subterrània.

– Document ambiental.

– Sol·licitud d'avaluació d'impacte ambiental.

Es rep en este òrgan ambiental des de la Confederació Hidrogràfica del Xúquer (CHJ), informe amb data de firma 22.04.2024, de caràcter general per a totes les avaluacions d'impacte ambiental de projectes de captacions d'aigües subterrànies de menys de 7.000 m³. En este es conclou que serà durant la tramitació del procediment reconegut en l'article 54.2 del text refós de la Llei d’aigües quan l'organisme valore les afeccions de la captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que prèviament s'obtinga la inscripció en el Registre d’aigües de l'organisme de conca.

En data 5 de juny 2024, el Servici d’Avaluació d'Impacte Ambiental tramet consulta a l'Ajuntament de la Pobla Llarga, en els termes previstos en l'article 46 de la LEA. Fins a la data d'emissió d’este informe d'impacte ambiental, no consta resposta en este òrgan ambiental.

Vista la informació continguda en l'expedient, es considera que es disposa d'elements de juí suficients per a realitzar l'avaluació d'impacte ambiental simplificada.

Criteris ambientals

Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat a de l'annex III d'esta llei.

Característiques del projecte

L’objecte del projecte és executar un sondeig per a la captació d'aigües subterrànies en la parcel·la 53, polígon 13, del terme municipal de la Pobla Llarga (València) la superfície total del qual és de 1.703 m² segons dades del cadastre, per a ús domèstic, on el promotor pretén dotar esta parcel·la de reg. Per a això, s'estima un consum de menys de 7.000 m³ anuals d'aigua.

A causa de les característiques de les formacions que es preveu travessar i dels diàmetres que es pretén perforar, la realització del sondeig serà mitjançant el sistema de rotopercussió. Els materials predominants en el sondeig seran predominantment els d'origen al·luvial, llims i arenes argilenques amb còdols arredonits. La perforació que es pretén realitzar arribarà als 50 m de profunditat i el diàmetre de perforació serà de 220 mm de diàmetre. S’estima que l'aqüífer es localitza a 45 m de profunditat. La intubació definitiva de tota la columna del sondeig serà mitjançant una canonada de PVC, de 180 mm de diàmetre i 4 mm de grossària, que serà acanalada en el tram productiu de 40 a 50 m, i la resta estarà segellada hermèticament. Una vegada instal·lada la canonada, s'instal·larà una bomba submergible a 45 m de profunditat.

No es requerix de cap obra, accés, desbrossament ni condicionament de consideració, més que les necessàries d'implantació de la maquinària per a la seua estabilitat i operativitat. Prèviament a la realització del sondeig, es farà una bassa de llots i de recepció de detritus, en el mateix terreny, per a evitar que s'estenguen pels terrenys pròxims. En finalitzar els treballs, quedarà completament reblida pel mateix detritus i pels terrenys inicialment extrets que s'estendran sobre els depositats i es deixarà la superfície restaurada. S’ha calculat un volum teòric aproximat de 3,90 m³ de detritus obtingut en la perforació.

En finalitzar els treballs, es retiraran tots els equips i materials utilitzats durant l'obra.

L’accés al punt de sondeig es realitza des de la mateixa finca per la zona nord d’esta, sense necessitat de crear nous accessos.

En la documentació aportada, s'estima un termini d'execució de dos jornades.

Ubicació del projecte

La zona on es realitzarà el projecte es localitza en la parcel·la 53, polígon 13, partida del pla, del terme municipal de la Pobla Llarga (València), propietat del promotor. Les coordenades UTM que corresponen al punt són (ETRS89; fus 30): X = 719.160; Y = 4.327.415; Z = 50 msnm.

El sondeig està situat en una zona d'ús agrícola, en sòl qualificat com a sòl no urbanitzable comú SNU-C, sent compatible este tipus d'obres pel caràcter agrícola, segons el promotor.

El punt de perforació se situa fora de l'àmbit d'espais naturals protegits o pertanyents a la Xarxa Natura 2000. Així mateix, el punt de perforació dista aproximadament uns 70 m de sòl catalogat com a forestal, i el promotor queda obligat al compliment de les normes de seguretat en prevenció d'incendis a observar en l'execució d'obres, treballs i aprofitaments forestals que es realitzen en terreny forestal o en els seus voltants que s'establixen en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.

La zona d'actuació està afectada per risc d'inundació (nivell 6) segons la cartografia del PATRICOVA.

Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d'aigua subterrània amb codi 080.149 Serra de les Agulles, la qual presenta un estat quantitatiu, qualitatiu i global roín, amb un volum de recursos disponibles 51,6 hm³.

Característiques del potencial impacte

Durant la fase d'execució, la superfície afectada serà l'ocupada pels equips de perforació, canonades, maquinària auxiliar i la bassa de llots i de recepció de detritus de la perforació. Els fluids que s'utilitzen durant la perforació seran biodegradables.

Es produiran una sèrie d'impactes a l'atmosfera que suposen la generació de sorolls i vibracions, així com emissions en forma de partícules. Cal destacar que l'àrea de perforació es localitza en una zona amb vivendes disseminades, i la zona urbana més pròxima està a aproximadament 1,50 km de distància, segons la documentació aportada, per la qual cosa estos impactes no es preveuen significatius. Es dotarà la infraestructura de perforació de captadors de pols, i es realitzarà una revisió i neteja periòdica de la coberta vegetal pròxima.

El promotor indica que la canonada definitiva serà de PVC i serà acanalada en el tram productiu de 40 a 50 m. Així mateix, la canonada definitiva de revestiment del sondeig haurà de sobreeixir per damunt de la superfície del terreny. En finalitzar l'obra, es col·locarà una tapa o dispositiu de protecció de manera que no siga possible l'entrada d'objectes estranys en la perforació i quedarà senyalitzat adequadament per a facilitar la seua localització i evitar accidents.

Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació, al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran un problema d'eliminació. El promotor indica en el document ambiental que disposarà d'una bassa per a la retenció del llot i detritus que sorgisca dels aqüífers. En finalitzar els treballs, quedarà completament reblida pel mateix detritus i pels terrenys inicialment extrets que es redistribuiran sobre els depositats i deixaran la superfície restaurada. El risc d'accidents queda regulat per les normes laborals i de seguretat minera, que són competència de l'òrgan substantiu, i és poc probable que puguen arribar a tindre efectes ambientals de consideració.

L’actuació no afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, fauna ni biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu afecció a altres elements ambientals, ni historicoculturals coneguts o catalogats. No s'ha detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. S’adoptaran, no obstant això, les mesures preventives i de control i seguiment per a comprovar el normal desenrotllament de les obres i per si es produïra qualsevol troballa fortuïta o situacions imprevistes.

No s'ha plantejat l'acumulació d'efectes negatius respecte d’altres projectes. En tot cas, els possibles efectes hidrogeològics relatius a l'ús i consum de recursos naturals (aigua), entren en les competències directes de l'organisme de conca que intervé en el mateix tràmit de concessió d'aprofitament.

De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d’aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o declare la corresponent concessió, autorització o reserva demanials.

Conclusió

En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.

Consideracions jurídiques

El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II d'esta. L’expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.

L’article 8 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, assigna a la Conselleria de Medi Ambient, Infraestructures i Territori les competències en matèria de medi ambient, prevenció d'incendis, caça, benestar animal, urbanisme i vertebració del territori, obres públiques, i transports, ports i aeroports.

L’article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot l’anterior, a proposta del Servici d’Avaluació d'Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que ostente,

RESOLC

*Primer*

Estimar que el projecte de perforació d'obra subterrània per a captació d'aigua en parcel·la 53 del polígon 13 del terme municipal de la Pobla Llarga (València), promogut per Juan Carlos Picot Sancho i Clara Garrido García, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que hi ha en l'expedient, a les previsions del projecte i del document ambiental i als termes d'este informe, en particular:

1. No podran iniciar-se els treballs per a l'execució del sondeig mentres no s'haja obtingut de l'organisme de conca la concessió o autorització prèvia o s'haja obtingut la inscripció en el Registre d’aigües.

2. Es compliran la mesures preventives i correctores establides en el document ambiental, sempre que no siguen contradictòries amb les de la present resolució. Es realitzarà la vigilància ambiental d'acord amb el seguiment ambiental inclòs en el document ambiental, adaptant-lo i ampliant-lo a les determinacions d’este condicionat, de manera que es concrete el seguiment efectiu de totes la mesures preventives i correctores plantejades, definisca responsable, mètode i periodicitat dels controls i informes, així com el mètode i la forma per a la correcció de les desviacions esdevingudes.

3. S’haurà d'incloure en el pressupost del projecte el cost de les mesures de prevenció i correcció previstes.

4. Atés que el projecte es desenrotlla amb una proximitat menor a 100 metres de terreny forestal, s'haurà d'incorporar en el plec de condicions tècniques del projecte el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants arreplegat en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal, de la Comunitat Valenciana.

5. Des de l'inici, es durà a terme el control i la vigilància efectius de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.

6. Si durant l'execució de les obres es trobaren restes paleontològiques, arqueològiques o etnogràfiques, el promotor haurà de comunicar-ho a la Conselleria de Cultura de manera immediata i adoptar les mesures pertinents per a la seua protecció i conservació de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.

7. No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.

8. Els materials extrets de la perforació i els de l'excavació de la bassa de llots són de naturalesa molt similar, i tots dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Orde APM/1007/2017 que regula les normes de valorització de materials excavats per al seu ús en obres i operacions de rebliment distintes al lloc on es van generar. També resultaria aplicable el Decret 200/2004, del Consell de la Generalitat, que regula l'ús de residus inerts en obres de restauració i rebliment (art, 3.1.a). No obstant això, als detritus del sondeig se’ls aplicaria el Decret 200/2004, ja que l'Orde APM/1007/2007 només s’aplica a materials classificats amb el codi 17 05 04. En qualsevol cas, el terreny haurà de ser restaurat i quedar amb la seua morfologia inicial.

9. S’haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.

10. A fi de preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el reglament de domini públic hidràulic.

11. En el supòsit que el resultat del sondeig fora negatiu o que per diferents motius es renunciara al seu ús, se n'haurà de procedir a la clausura i el segellament, així com a la restauració del terreny quedant el punt totalment integrat en la superfície, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.

*Segon*

De conformitat amb el que es preveu en l'article 47 de la Llei 21/2013, de 9 de desembre:

A. L’informe d'impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l'òrgan ambiental.

B. L’informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.

C. L’informe d'impacte ambiental no serà objecte de cap recurs sense perjuí dels que, si és el cas, siguen procedents en la via administrativa o judicial contra l'acte, si és el cas, d'autorització del projecte.

*Tercer*

L’òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.»

  

València, 19 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental